73. schôdza NR SR - 1.deň - B. popoludní
Dátum: 2022-09-28
Poslanec: Kuffa, Filip (-)
Druh vystúpenia: Vystúpenie v rozprave

140. Pán predsedajúci, ďakujem za slovo. Keďže poslanec Peter Pellegrini ma vyzval, že mám vystúpiť v rozprave, aby som mohol naňho reagovať, tak tu vystupujem. Ja som mu ešte v lavici povedal, že som zvedavý, či tu bude sedieť. Nesedí tu, lavice sú prázdne, HLAS zdrhol. To je typický HLAS, hej, príde si tu spraviť divadielka, potom utekajú na tlačovky. Toto je celá ich politická činnosť, ktorú robia, a väčšinou tu nesedia. Nesedí tu ani teraz napriek tomu, že ma vyzval, a myslel si, že ja sa teraz poskladám z nejakého Petra Pellegriniho, že mi povie, že vystúp a poď do rozpravy, aby som mohol reagovať. Som tu, vystupujem a som zvedavý, či sa vráti, či sa nevráti, či bude niečo reagovať. Povedal to Pellegrini vo svojej rozprave: „Je mi jedno, čo sa bude diať.“ Trikrát toto zopakoval minimálne, že kto sa bude s kým spájať, že mu to je jedno. A ja som mu povedal, ale mne to neni jedno, čo sa bude diať, lebo ja tu nebudem podporovať liberálnu bandu, čo sa tu má vrátiť naspäť. Povedal som to spojenie: HLAS, SaS-ka, PS-ko a ešte aj SPOLU. Všetky tieto štyri strany síce majú len po jednom poslancovi zastúpenie, všetky tieto štyri liberálne strany sa spojili a tu si teraz hrajú divadlá. REPUBLIKA, nechápem ináč. Tuná sa stále hrajú, že akí sú oni rozumní, a to, proste zaslepení nenávisťou, kritizujú nám tu pomoc rodinám. Nechápem. Vy sa rozprávate niekedy s rodičmi, čo majú deti? Rozprávate sa s nimi? Lebo ja s kým sa rozprávam, každý povie, že sa teší na tú podporu, či sú to rodinné prídavky, či sú to daňové úľavy. Stačí ísť trocha do terénu a opýtať sa na to. Je zvláštne, že zrazu najviac na našich voličoch tu záleží všetkým ostatným stranám okolo nás, že čo moji voliči na to, čo naši voliči na to, čo voliči strany ŽIVOT. Ja vám poviem, čo hovoria voliči strany ŽIVOT, nepodporte SaS-ku, aby sa vrátila naspäť. To nám hovoria. Toto je politika strany ŽIVOT, nepodporte tú liberálnu bandu. A to, čo som hovoril, že mi volali teraz: „Čo to tam predvádzajú v tom parlamente, čo tam hovorí ten Sulík, čo to trepe?“ Hovorí: „To je čistá agenda otvorenej spoločnosti, od vrchu, až od európskych štruktúr až tuná po poslanecké lavice majú zastúpenie a presadzujú to,“ a hovorí: „Nedovoľte sa vrátiť tým ministrom naspäť, nedovoľte naspäť obsadiť školstvo.“ Hovorí: „Vy si ani neviete predstaviť, jaké škody tam sú napáchané. Jedna vec, čo schvaľujete zákony, druhá vec je, čo si oni na ministerstve všetko robia, aké právne dokumenty si prijímajú, čo robia.“ Bolo tu povedané o tom, že čo je najväčšie slo... zlo na Slovensku, a stále to tu bolo označované, že my vieme presne, čo je najväčšie zlo, my vieme presne, všetci vedia presne, čo je najväčšie zlo tuná. Zvláštne. Ja nie som si istý, či strana HLAS tu má takúto, takúto morálnu výsadu rozprávať, že čo je tu najväčšie zlo. Na ich mieste by som trocha pomlčal, že čo je tu najväčšie zlo. Ďalšie zlo, ktoré nás tu čaká, keby sa aj rozsypala táto vláda, je úradnícka vláda prezidentky Čaputovej. Kto bol u Čaputovej vtedy sedieť?! Pellegrini tam bol! Ja som tam nebol u Čaputovej sa dohadovať. Spýtajte sa Pellegriniho, čo tam robil, čo sa dohadovali vtedy s prezidentkou Čaputovou! Krátku pamäť máme na to, nie, nepamätáme si, kto tam bol vtedy, koho si zavolala Čaputová. Mňa si nezavolala ani Tarabu si nezavolala, Pellegriniho si zavolala. Úradnícka vláda, všetci dobre viete, kto mal byť vtedy na čele - Kolíková. A keď toto schvaľujete, keď toto schvaľujete, REPUBLIKA, kľudne, obhajujte si to, schvaľujte si to, vysvetľujte voličom. Pán poslanec Mazurek, tiež tu už nesedí, bol tu síce do konca, ale odišiel, neviem, či sa vráti. Ty máš tú drzosť tu povedať, že my sa bojíme o svoje miesta, že preto tuná dávame si ako podmienku, že keď sa má odvolať minister, žiadame od SaS-ky, aby dala hlasy na predčasné voľby. Nikto ste to s ňou nevyrokovali, nesplnila to. Vy si myslíte, že my chválime Matoviča za tie kroky? Áno, kritizovali sme ho. Pozrite sa spätne, kritizovali sme ho aj za lotériu, aj za kadejaké iné veci, čo robil. Ale keď tu niekto takto trepe, že my sa bojíme o svoje miesta, pozrite sa, z jakých miest my sme kandidovali! Ja som doteraz robil, čestne som robil. Ja sa nebojím toho, že by som vypadol z parlamentu. Pracovať viem, viem sa vrátiť naspäť. A keď tu také trepete, REPUBLIKA, že my sa bojíme o svoje miesta, prosím vás, spamätajte sa a viac to tu ani nepoužívajte, takisto jak nepoužívajte tu takéto naratívy, že my sme kúpení. Keď si teba, Miro Suja, dakto kúpi, nech si ťa kupuje. Keď si teba, Mazurek, dakto kupuje, nech si ťa kupuje. A láskavo netrep na... potom to neporovnávaj s nami. Tak mňa si prišli kúpiť aj všetkých ostatných si prišli kúpiť a kúpili si ich. Však ty... to si, pusti si tú faktickú poznámku, čo si tam mne povedal, lebo ja sa normálne čudujem, že jak môže byť dakto taký hlúpy, že to vôbec povie vo faktickej poznámke. (Reakcia z pléna.) Si sa priznal, no tak to, tak bolo. (Povedané so smiechom a reakcia z pléna.) Tak to je... to je normálne neuveriteľné, že ešte v priamom prenose ste ochotní sa tu priznať a v podstate to vykrikujete, že jak vy sa viete dať kúpiť. No dobre, však teda. (Reakcia z pléna.) Tak... (Povedané so smiechom.) Ale dobre, veľkí hrdinovia, veľkí hrdinovia pri odvolávaní ste tu, že vy všetci idete podporiť odvolanie ministra Matoviča, že všetci tu budete do nohy. No ja som zvedavý, zajtra kto bude chýbať od vás. Veľmi som na to zvedavý. Síce hovoríte, že do nohy, ale uvidíme naozaj pri tom hlasovaní. A toto, čo tu trepete, nie vy, lebo vy ste to nehovorili, ale Pellegrini, to „oblečieme si dresy“, som zabudol tie nápisy, jedni za, jedni proti. Viete, aký dres si ja oblečiem, obrazne povedané? Že nepodporujem túto liberálnu bandu, toto bude môj dres zajtra na hlasovaní, aby to bolo jasné aj Pellegrinimu. „Musíme držať spolu, opozícia musíme držať spolu.“ Viete, koľkokrát nám potopili návrhy zákonov? Však oni neboli schopní podporiť návrh zákona, aby predavačky mali úľavu, že tam robia za žobrácke dni v nedele. Toto nie sú schopní podporiť. Tu budú sa tváriť, že aká je opozícia jednotná. Neni jednotná. Kopec zákonov nám nepodporili. Tuná bude: „Za jeden povraz držíme stále, 14 hlasovaní, stále sme držali.“ Počúvajte, aspoň si pozrite tie hlasovania, jak ste hlasovali, keď už také veci trepete. Ďakujem.